arnastofnun/IGC-2024 huggingface dataset:
Læknaðu Samsöluna

Ari Edwald ætti að hætta þessum skylmingum út af aðstöðu Mjólkursamsölunnar í tilverunni. Snúa sér heldur að lækningu þessa sjúka fyrirtækis, sem hagar sér eins og fauti í skjóli einokunar. Svo væri líka frábært, ef hann kæmi því úr efsta sæti sykurkaupenda landsins. Mjólkursamsalan ber þunga ábyrgð á aukinni sykurfíkn landsmanna, sem fyrirtækið magnar með sífellt sætari vörum. Þar á ofan voru sykruðustu vörurnar kallaðar „skóla …“. Vegna aðstöðu sinnar ætti Samsalan að siðvæðast, það er verðugt verkefni fyrir Ara. Og forðast að starta verðbólgu með verðhækkunum, sem ekki er hægt að skrifa á nýja kjarasamninga.
Þrjár sambúðar-matraðir

Við höfum þolað þrjár matraðir um eitraða sambúð verkfræðinga og pólitíkusa. Landeyjahöfn byggð á sandi nýtist ekki flutningi milli lands og eyja. Sjálfvirk brennsla verðmæta með tilgangslausri og hamslausri dælingu. Hellisheiðarvirkjun er svipuð. Áætlanir um framleiðslu reyndust vera glórulaust bull. Sjálfvirk brennsla verðmæta með nýjum og nýjum borholum úti um víðan völl. Niðurgreitt rafmagn fer þaðan til stóriðju í Hvalfirði með gífurlegum álögum á almenning. Nýjasta dæmið er Vaðlaheiðargöng. Einu vegagöng heims, þar sem fyrirsjáanlegum vanda er safnað í miðjunni í stað þess að leyfa honum að renna út í frelsið.
Við dauðans dyr

Stóriðjutrikkið er einfalt. Álið héðan hækkar í hafi. Móðurfélag í erlendu skattaskjóli lánar íslenzka dótturfélaginu á okurvöxtum. Selur því tækni, tæki og rekstrarvörur á borð við súrál á uppsprengdu verði. Kaupir afurðir íslenzka félagsins á undirverði. Íslenzka dótturfélagið er því sífellt á vonarvöl, þótt skattfrítt móðurfélag hali inn hundruð milljarða. Ísland er ruplað kruss og þvers. Rannveig Rist grætur samt eins og íslenzkur kvótagreifi. Heimtar að fá ofan á annað svindl að grafa með gerviverktöku undan lífskjörum. Eftir 45 ára rekstur á tombólurafmagni er Ísal við dauðans dyr. Lokum bara sjoppunni, burt með Rio Tinto bófana.
Excel-skjalið róaði mig

Albert Svan setti upp töflu yfir stefnu pírata í ótal málum eins og hann les hana úr skjölum flokksins. Taflan gefur mér skýrari mynd en áður af stefnunni. Eyðir fyrri efasemdum mínum um, að píratar hafi skýr stefnumál. Mér létti líka, þegar ég sá áherzluna á gegnsæi umfram áherzlu á persónurétt bófa. Hafði áður talið, að sitthvað væri þar brenglað, hafandi lesið þúsund athugasemda deilu um fylgi eins pírata við frumvarp Sigríðar Andersen um lokun álagningarskrár. Það var þá einkum þessi eini, sem bókaði hundruð sinnum sömu slagorðin og átti ætíð síðasta orðið. Þráhyggja einsmálsfólks er bara gamalkunn plága á nýjum flokkum.

Tafla Alberts:
Ef þú værir ríkur

Ef þú værir ríkur, geturðu borgað tíu milljónir fyrir lifrarbólgulyf og læknast að fullu, annars ekki. Ef þú værir ríkur, geturðu borgað hálfa milljón fyrir 2 augasteina fyrir hádegi. Annars verður þú að bíða þrjú ár, þangað til það er of seint að skipta. Ef þú værir ríkur, ferðu til tannlæknis, fáir þú verk, annars verður þú að láta það eiga sig. Ef þú værir ríkur, mundir þú leysa út reseftið þinn strax, annars mundir þú bíða til mánaðamóta. Þetta eru dæmi um kolbrenglað heilsukerfi Sjálfstæðisflokksins, engin bið fyrir ríka, biðröð eða dauði fyrir fátæka. Ekki fína heilsukerfið í Norður-Evrópu, þar sem allir fá fría þjónustu.
Framtíðin varð fortíð

Forustufólk Bjartrar framtíðar hefur á þessu ári misst af lestinni. Fattar ekki mikilvægi samfélagsmiðla og er fast í viðjum hefðbundinna stjórnmála. Telja í lagi að segja, að öll dýrin í skóginum eigi að vera vinir. Á sama tíma horfum við hin á vísvitandi rústun Landspítalans. Þar er að verki flokkur, sem Björt framtíð gerir ítrekað hosur sínar grænar fyrir. Það selur ekki, að formaðurinn sé ráðherrahæfur í hefðbundnum skilningi. Slíkt er úrelt. Og fráleitt er að ímynda sér, að kjósendur sætti sig við svik við nýju stjórnarskrána. Málið er einfalt, Björt framtíð hefur meðvitundarlaus ráfað um ráðherra-biðstofuna.
Réttar refsiaðgerðir

Skynsamlegt var hjá utanríkisráðherra og einróma utanríkismálanefnd að standa við aðildina að vestrænum refsiaðgerðum gegn Rússlandi vegna Úkraínu. Samt ekki einfalt mál. Atlantshafsbandalagið og Evrópusambandið eru engir englar eins og kom í ljós í sumar. Þá réðist Nató óbeint á Kúrda og EBE á Grikki. Við skuldum afvegaleiddum samtökum engan stuðning. Rússland er þó annar kapítuli, réðist á annað ríki og lagði beinlínis hluta þess undir sig. Að virða ekki landamæri er verri glæpur en hinir óbeinu, jafnvel þótt Úkraína sé fasistaríki. Gunnar Bragi mátti fara gætilegar á sínum tíma, en nú væri rangt að bakka. Enda er Rússland Pútíns smám saman orðið ögrandi ógnun við heimsfriðinn. Grátandi kvótagreifum skuldum við engar skaðabætur vegna þessa, nóg hafa þeir rænt og ruplað þjóðina.
Dauðadæmdir flokkar

Haukur Arnþórsson fésbókar viturlega um innreið samfélagsmiðla og vangetu manna við að átta sig á mikilvægi þeirra. Gamaldags almannatengsli virka ekki lengur. Bloggið og fésbókin eru samfellt streymi góðra og illra skoðana, góðra og illra upphrópana, góðra og illra palladóma. Pólitíkusar geta ekki lengur beðið ráða almannatengla og verða að bregðast við hér og nú. Fólkið fattar samskiptatækni, en gamlir pólitíkusar ekki. Hér láta pólitíkusar sig dreyma um ný orkuver, þótt tölvutækni sé sú auðlind, er máli skiptir. Nú kemur lýðræðið að neðan og krefst samráðs og gegnsæis. Gömlu flokkarnir eru dauðadæmdir og ríkisstjórnin er dauð.

Texti Hauks
Skömmtun lífs og dauða

Fanney Björk Ásbjörnsdóttir er innsýn í svartnætti heilsuþjónustu undir stjórn Kristjáns Þórs Júlíussonar og Sjálfstæðisflokksins. Hún er ekki í þeim 30 manna hópi útvalinna af 800 lifrarbólguveikum, er fá rándýrt lyf, sem reynist lækna sjúkdóminn. Hún smitaðist við blóðgjöf á Sjúkrahúsi Vestmannaeyja árið 1983 og er nú dauðans matur. Ef hún væri rík, gæti hún borgað lyfið sjálf og troðið sér fremst í röðina. Það er hið tvöfalda heilsukerfi Flokksins, eitt fyrir ríka og annað fyrir fátæka. Nýr landlæknir „tekur ekki afstöðu til þess, hver borgi reikninginn“. Fátt er því til fyrirstöðu enn frekari skömmtunar lífs og dauða.
Óhæf og hættuleg

Lögreglustjóri Sjálfstæðisflokksins lítur ekki á nauðgun sem líkamstjón. „Hér varð enginn fyrir alvarlegu líkamstjóni,“ segir hún. Og lítur á barsmíðar sem heilablóðfall. Engar „stórkostlega alvarlegar líkamsárásir,“ segir hún. Í stíl við aðra eyjaskeggja, sem hafa vakið athygli. Árleg fyllerís- og nauðganahátíð eyjaskeggja gengur undir furðulega ósvífnu nafni: Þjóðhátíð. Lögreglustjórinn er kát: „Hátíðin fór, miðað við fyrri hátíðir, nokkuð vel fram,“ segir hún. Að auki ímyndar hún sér, að hún sé yfir óviðkomandi fólk sett, svo sem starfsfólk sjúkrahúsa. Hún er greinilega óhæf og hættuleg. Dæmigerður sjálfstæðismaður.
Þráðlaus hugarorka

Olíubransanum íslenzka er stjórnað með þráðlausri tengingu hugarafls. Á sama andartaki dettur öllum olíuforstjórum í hug að breyta verði. Meðan olían lækkar í innkaupi um 57% lækkar hún í útsölu um 12%. Þurfa ekki einu sinni að hittast uppi í Öskjuhlíð, svo fullkomið er sambýli hugaraflsins. Þetta er fáokunin, hið fullkomna lokastig hins margrómaða frjálsa markaðar. Á Íslandi hefur lokastigi verið náð í flestum atvinnugreinum. Fyrir löngu var myndaður sértrúarsöfnuður um óra tveggja spámanna markaðshyggju, Friedman og Hayek. Söfnuðurinn kallaðist Eimreiðarhópurinn. Hefur stýrt martröð fáokunar frjálsa markaðarins um áratugi.
Kaus með lýðskruminu

Vilhjálmur Bjarnason er einn þeirra, sem sér enga þörf á að hafa samræmi milli orða og gerða. Fór mikinn á prenti nýlega og býsnaðist gegn stöðugleikaskatti á fjármálafyrirtæki í slitameðferð. Kallaði hann einfaldlega „lýðskrum“ og vakti verðuga athygli. Mánuði síðar greiddi Vilhjálmur atkvæði á Alþingi með þessum sama stöðugleikaskatti. Hver ætli telji slíkan þingmann trúverðugan? Minnir á Eygló Harðardóttir. Hún fer mörgum hjartnæmum orðum um allt það, sem hún muni gera í húsnæðismálum. Á sama tíma gerir hún sem ráðherra ekkert í málunum í tvö heil ár. Þetta er fólk, sem trúir, að orð séu gerðum æðri og geri verkin óþörf.
Flokkinn vantar mömmu

Þegar og ef Samfylkingin raknar úr rotinu, þarf hún að fá aflakló sem formann. Góða mömmu, sem hugsar í stíl við fylgi þorra kjósenda við velferðarkerfið og opinberan rekstur heilsu og skóla. Flokkurinn þarf að búa sig undir að verða minni háttar flokkur í ríkisstjórn pírata. Fallast einlægt á opna stjórnsýslu, nýju stjórnarskrána og beizlun auðgreifa. Einbeita sér að því, sem hann á að kunna bezt, velferð og ríkisrekstur. Losa sig við Thatcher-light Blairista, sem enn vaða uppi í flokknum, svo og stóriðjukommana. Er svo óheppinn að hafa ekki Katrínu Jakobs, en kannski dugar Oddný G. Harðar. Núverandi staða gengur ekki.
Eyðimörkin Akureyri

Akureyri er skipulögð eyðimörk. Skást er suðurströnd Oddeyrar. Gömul hús eru þó víðar í þyrpingum. En miðbærinn er bastarður rétt eins og kvosin í Reykjavík. Hafnarstræti er skörðóttur hundskjaftur. Það er eini göngustubburinn í bænum, í hálfgerðum lundabúðastíl fyrir skipsfarþega með örvæntingarsvip. Það fallega við Akureyri er fyrst og fremst bæjarstæðið, sem tekur sig bezt út frá hlíðinni andspænis. Akureyri er semsagt bara fjarskafalleg. Hvorki Akureyri né Reykjavík standast nokkurn samanburð við Siglufjörð, sem er samstæð og firnasterk heild frá tímum einfaldrar húsagerðarlistar. Aðeins vantar verkstæði handverksmanna, þjónusta er sótt til Akureyrar.
Nató styður ISIS

1. Nató er lent í stríði með Tyrkjum gegn Kúrdum, sem hafa verið annar burðarás baráttunnar í Sýrlandi gegn fjöldamorðingjum Wahabíta/Salafista í ISIS.

2. Hinn burðarásinn eru Íranir, sem berjast gegn Wahabítum/Salafistum ISIS í Írak. Bandaríkin hata Íran vegna heilalömunar sinnar í kjölfar töku sendiráðs síns endur fyrir löngu.

3. Bandaríkin styðja afturhaldsprinsa Sádi-Arabíu, er fjármagna moskur Wahabíta/Salafista, sem ala upp fjöldamorðingja ISIS.

Brengluð Bandaríkin stýra Nató. Senda þetta varnarbandalag Evrópu í stríð við helztu andstæðinga fjöldamorðingja ISIS, sem þó eru sagðir ógna vesturlöndum. Bandaríkin hafa í hálfa öld ekki gert neitt af viti í stríðsrekstri. Þetta er toppurinn á ruglinu. Gegnum Nató er það líka okkar rugl.
Þöggunarhátíð eyjaskeggja

Bæjarstjóri og löggustjóri Vestmannaeyja sömdu um að hvetja konur til að koma á þöggunarhátíð eyjaskeggja. Fréttabann sett á nauðganir að hætti einræðisherra í Langtburtistan. Einnig voru lagaðar fréttir af öðru ofbeldi hátíðarinnar. Maður laminn í klessu var sagður hafa fengið heilablóðfall. Ekki veit ég, hvernig löggan komst að orði, þegar barinn var femínisti, sem slapp inn á hátíðina. Allt gekk eins og yfirvöld höfðu brallað. Eyjaskeggjar telja klinkið upp úr kössunum, farnir að undirbúa næstu þöggunarhátíð. Eitthvað að vatninu í Eyjum?
Vitfirrt trúarofstæki

Alveg eins og Björk Guðmundsdóttir söngkona segir, er ríkisstjórnin vitfirrt. Trúir í blindni á hagspekilegar trúarsetningar, sem hafa verið prófaðar og hafa reynzt hættulegar. Svo sem um einkavæðingu og ósýnilega hönd markaðarins. Sumir ráðherrar ganga fram í þessu af ofsa. Ofan á vitfirringuna bætist svo eindregin tilfærsla fjármuna frá fátækum til hinna allra ríkustu. Ótrúlega ógeðfelld ríkisstjórn. Annað eins höfum við ekki séð hér á landi í heila öld. Á toppi trónir silfurskeiðungur, sem er sambandslaus við veruleika almennings. Biðjið því guð ykkar um hjálp í neyð þessa kjörtímabils. Þið, sem kusuð þetta, skamm.
Stabíl pólitík

Skoðanakannanir sýna stjórnmálin í föstum skorðum allt þetta ár. Flokkarnir hafa fundið sinn sess. Píratar hafa þriðjung, Sjálfstæðis fjórðung og restin hefur tíund hver. Píratar mynda næstu stjórn með tveimur öðrum flokkum. Líklega með Samfylkingu og Vinstri grænum, ef ofstæki núverandi stjórnar linnir ekki. Samfylkingin og Vinstri græn þurfa að sætta sig við, að vera minni máttar, með samanlagt minna fylgi en Píratar einir. Svona verður það stabíl og góð pólitík. Unnt verður að vona, að nýja stjórnarskráin taki gildi; ríkisbáknið verði gert gegnsærra, sömuleiðis bankaheimurinn; auðgreifum verði settar þrengri skorður.
Í pels og á túttum

Að þessu sinni eru heimsleikar íslenzka hestsins haldnir í Herning í Danmörku. Heimsleikarnir eru jafnan frábærir. 10.000 vinir íslenzkra hesta horfa á keppni í hinum frægu greinum, sem einkenna hestinn, tölti og skeiði. Í úrslitum verður allt snælduvitlaust á pöllunum, fylkingar stappa niður fótum og allt leikur á reiðiskjálfi. Ég hef aldrei fundið aðra eins stemmningu. Hvergi annars staðar kemur barónessa í pels úr Rolls Royce og stígur gömlum íslenzkum gúmmítúttum á jörð. Í heiminum eru þúsundir auðdætra, sem verja tugmilljónum í vináttu sína við þessa vingjarnlegu og hæfileikaríku tegund hesta. Sem veltir milljarði.
Siglufjörður er tromp

Nýja hótelið á Siglufirði er aðstandendum og yfirvöldum til sóma. Fellur alveg að mannvirkjum, sem fyrir eru í miðbænum. Lágreist eins og gömlu húsin, einfalt og látlaust eins og þau. Passar við skemmur og vinnslustöðvar. Allt önnur Ella en tilsvarandi hótel í Reykjavík, sem lýsa frati á umhverfi sitt. Siglufjörður er orðinn eitt mesta aðdráttarafl landsins, skemmtilegri en Akureyri, sem býður sundurtætt Hafnarstræti. Á Siglufirði er það allur pakkinn, söfn, kaffihús, matarhús og hótelið. Eftir dýrð Siglufjarðar er óneitanlega dapurlegt að keyra gegnum Ólafsfjörð og Dalvík á hæsta löglega hraða. Þar stoppar mann ekki neitt.
Látið ekki bófana sleppa

Stjórnendur Landspítalans segja efnislega: Þetta er vont, en það venst, verði það ekki verra. Svo verður það verra. Þá segja þeir efnislega: Þetta er vont, en það venst, verði það ekki verra. Svo verður það verra. Fatta ekki, að rólega er spítalann kyrktur til að rýma fyrir einkarekstri. Spítalafólkið tekur á sig ábyrgð af að segja engan skaðast. Samt skaðast fólk og deyr núna drottni sínum. Ríkisstjórnarbófar eiga að bera ábyrgðina, ekki spítalafólk í spennitreyju. Það á að segja: Þetta er komið yfir mörkin, við ráðum ekki við þetta lengur. Verðum að rifa segl, skerða þjónustu og rýra lífslíkur vegna ofbeldis pólitískra bófa.
Himneskt Lónkot

Norður við yzta haf er eitt bezta veitingahús landsins. Lónkot rétt norðan við Hofsós býður nýfranska matreiðslu, jafnvel franskan kokk. Salat og magnað krydd úr haga og túni. Við hjónin fengum tættan Fljótasilung og léttsteiktan lunda í forrétt, ljúfan þorsk og meyrt lambafillet í aðal. Lambið var himneskt kryddað. Að lokum pannacotta búðing með brenndri sykurskán. Stórbrotið útsýni til eyja og höfða Skagafjarðar. 10.000 á mann og vel þess virði. Gistingin var fátækari. Lítil, án baðs, en tandurhrein herbergi á 27.000 krónur, voru of dýr. Bezt er að borða bara hér og halda síðan áfram stuttan veg til gistingar á Siglufirði.
Niðurstöður komnar í hús

Við höfum fordæmi einkavæðingar heilbrigðismála í Bandaríkjunum. Eru tvöfalt dýrari en í Norður-Evrópu og þjóna aðeins helmingi þjóðarinnar, þeim sem betur standa. Sem sagt fjórum sinnum óhagkvæmari. Hægri ríkisstjórnir í Svíþjóð hafa fikrað sig í sömu átt. Og niðurstöðurnar eru þegar komnar í hús. Einkavæðing heilbrigðismála eykur kostnað og minnkar þjónustu. Þetta gátu Svíar raunar sagt sér áður, með því að skoða Bandaríkin. En þeir þurftu samt að prófa. Minnir á Íslendinga. Ásdís Halla hefur líka fengið að prófa hér, með hörmulegum árangri. Sjúkrahótel hennar urðu minnisvarði um græðgi, sóðaskap og skort á þjónustu.
Ljón Norðursins í felum

Til skamms tíma fór ég um Blönduós eins hratt og lög leyfa. Gamla þorpið hengir haus, trekkir ekki. Þar þarf forkur að taka til hendi. Ein týra er í eymdinni; felu-kaffihúsið Ljón Norðursins, án tilvísunar frá þjóðvegi 1. Eitt af þessum skrítnu kaffihúsum, ólíkt öllum öðrum: Safn um smiðinn Leó Árnason, sem lagði niður hamarinn að lokinni starfsævi. Tók upp nafnið Ljón Norðursins og málaði naívisma-listaverk. Þar fíla túristar sig með spilverki og mála list á veggi. Hér fæ ég mér kaffi og kleinu á norðurleið.

Í bænum úir og grúir af marklausum söfnum, sem hlegið er að. Hér vantar þó flott safn um alla sauðaþjófana. Um hestakallana sem létu presta jarðsyngja horfnu góðhestana. Um forfeður mína Kristján ríka og Jónas lækni. Um Björn á Löngumýri og Ísberg sýslumann, sem sigaði löggunni á túrista, skilaði ekki hraðasektunum, heldur notaði heima í héraði og komst upp með það. Löggan liggur nú í koju og er að mestu hætt að sekta. Er ekki hægt að dubba hana upp til rána sem Fjalla-Eyvind? Ekki dugar að liggja í koju og veina á álver, þegar sjálfbær auðlind ferðaþjónustu er ónotuð. Þessi ráðgjöf er ókeypis.
Einmana forstjóri

Flutningur Fiskstofu fólst á endanum í, að forstjórinn flytur norður og enginn annar. Dæmigerð íslenzk niðurstaða. Felst í svo miklu rugli, að ekki er einu sinni hægt að hlæja. Fjármunum skattgreiðenda er fleygt út í tómið eitt. Ætla mætti, að Sigurður Ingi sé í vandræðum með að koma peningum þínum í lóg. Þessir vitleysingar hanga dauðahaldi í mistökum sínum og fást alls ekki til að slaka á klónni. Þetta er eins og náttúrupassinn hjá Ragnheiði Elínu. Eða einkavæðing Landspítalans hjá Kristjáni Þór. Eru eingöngu fávitar í ríkisstjórninni? Nóg er, hversu illa innrættir ráðherrarnir eru. Verri glæpur er þó heimska þeirra.
Samfylkingin í blakkáti

Samfylkingin ráfar um pólitík eins og róni í blakkáti. Kannanir sýna stuðning fólks við velferð. Varla mælist fylgi við einkarekstur í heilsugeiranum. Á sama tíma er Samfylkingin á flótta undan gömlum stefnumálum. Heldur, að gósenlandið sé að finna í nýfrjálshyggju. Ætlar seint að losna undan dáleiðslu Tony Blair stríðsglæpamanns. Stefnuskrá flokksins og ræður þingmanna fikta við tilraunir í einkavæðingu heilbrigðismála. Ráfa þar í fótspor Bjartrar fortíðar. Hvaða fylgi er Samfylkingin að sækjast eftir yzt af hægri jaðrinum? Hún er þar alveg í sama rugli og brezki Labour, sem skilur alls ekki fylgi fólksins við Jeremy Corbyn.
Gagnslaus Potemkin-tjöld

Tími Potemkin-tjalda er löngu liðinn. Haustið 2008 var sá tími liðinn hér. Áður gátu menn sýnt keisaranum eitt andlit og almenningi annað. Þannig var haldið við rósrauðri ímyndun. Landsspítalann stendur árið 2015 í þessum vanda. Hefur ekki lengur burði til að veita þjónustu að norðurevrópskum hætti. Tekið er þá til þess ráðs að veita fyrirmennum óbreytta þjónustu. Spítalinn er þannig að reyna að sýnast fyrir ráðamönnum. Lakari þjónustan leggst þá af meiri þunga á almenning. Nokkur dæmi hafa birzt um slíkt. Þetta er misráðin stefna. Tækni upplýsingamiðlunar er orðin svo almenn, að Potemkin-tjöld fela ekkert lengur.
Enginn styður gegnsæi

Píratar styðja sumir afnám gegnsæis í álagningarskrám. Skortur á persónuvernd er samt ekki knýjandi vandi hér á landi. Skortur á gegnsæi er hinn stóri vandi Íslendinga eins og alls mannkyns. Reynt er að halda öllu leyndu fyrir fólki. Til þess að þið sjáið ekki spillinguna, rotnun samfélagsins. Ef þið sjáið ekki vinnukonuútsvör gróðafíkla, haldið þið kannski, að allt sé í stakasta lagi. Og látið bófaflokkana í friði. Hér á landi felst persónuvernd í persónuvernd glæpa og rotnunar. Samt eru peningar ekki einkamál, þeir eru opinberir, eiga að vera gegnsæir. Enginn flokkur styður gegnsæi, ekki einu sinni tvístígandi píratar.
Kostulegur klúbbur

Við erum í kostulegum bófaflokki, sem heitir Nató. Þar stjórna hin stríðsóðu Bandaríkin. Þau borguðu Isis fyrir að berjast við Assad Sýrlandsforseta. Misstu svo tökin á Isis eins og þau misstu áður tökin á Al Kaída. Nató er í sömu villu og Bandaríkin, styður nú árásir Tyrkja á Kúrda, helztu óvini Isis í Sýrlandi og Írak! Ruglið er auðvitað engu lagi líkt. Bandaríkin eru alltaf í vinfengi við verstu bófa heims. Minna á ÓRG. Glötuðu völdum í Suður-Ameríku, sitja uppi með Sádi-Araba á Arabíuskaga, sem rækta terrorista gegn vestri. Nefnum ekki Ísrael. Við getum verið í ruglinu okkar hérna heima, án þess að taka líka þátt í Nató.
Einkavæðingunni hafnað

Í nýrri könnun Félagsvísindastofnunar sést mikið og vaxandi fylgi við opinberan rekstur heilbrigðismála. Stuðningurinn hefur aukizt frá svipaðri könnun fyrir níu árum. Þorrinn tekur opinberan rekstur fram yfir einkarekstur. Fylgi mælist varla við einkarekstur heilsugæslustöðva, endurhæfingarstöðva, heimahjúkrunar, hjúkrunarheimila og lýðheilsustarfs. Mikill meirihluti er fyrir ríkisrekstri annarra þátta, svo sem tannlækninga og læknastofa. Þjóðin hafnar einkavæðingu heilbrigðismála. Þvert á móti vill hún félagsvæða. Kristján Þór aflar því ekki fylgis á að rústa Landspítalanum að undirlagi ofsatrúar Óla Björns Kárasonar.
Sparkað í smælingja

Hætt er við, að kvarnist úr velvild þjóðarinnar í garð Landspítalans, ef dæmi hlaðast upp um hirðuleysi í meðferð smælingja. Nýlega var fjallað um tvö slík dæmi. Á bráðadeild var fínifrú með hruflaða hendi tekin fram fyrir plebbastrák með brotinn sköflung og áverka á höfði. Aldraður hjartasjúklingur var rekinn heim peningalaus um miðja nótt og varð nánast úti á heimleið. Athyglisvert er, að yfirmenn spítalans vilja ekki ræða þessi mál. Mannauðsstjóri bráðamóttöku neitaði bara staðreyndum. Forstjórinn lætur ekki ná í sig, yfirmenn sinna ekki loforðum um samband og fela sig síðan eins og forstjórinn. Spítalinn að bresta?
Þöggun á þjóðhátíð

Lögreglustjórinn í Vestmannaeyjum hefur tekið að sér hagsmunagæzlu aðstandenda Þjóðhátíðar. Páley Borgþórsdóttir krafðist þess bréflega, að þeir, sem koma að meðferð kynferðisbrota, haldi kjafti við fjölmiðla. Þöggun sína byggir hún á persónulegri skoðun, sem stingur í stúf við nútímaþekkingu. Er ekki faglega hæf til að halda fram slíkri skoðun, enda ekki vitað, hvaðan hún hefur hana. Lengi hefur loðað við Vestmannaeyjar, að þar sé kjörlendi slíkra afbrota um þessa ferðahelgi. Hagsmunaaðilum líkar miður, að fjallað sé um slík mál, ef það kynni að rýra tekjur. Einsdæmi er þó, að lögreglustjóri fari í skítverkin fyrir þá.
Aukum gegnsæi álagningar

Fyrir 2001 voru upplýsingar úr álagningarskrám skatta birtar í Noregi á sama hátt og hér. Hægt var að fletta skránum í þrjár vikur á skrifstofum skatts og sveitarfélaga. Árið 2001 var birtingafrelsið aukið í Noregi. Þá voru þessar skrár gerðar öllum aðgengilegar á veraldarvefnum og árið um kring. Þetta bætti skattaskil í Noregi um 3%. Búast má við svipuðum árangri hér. Ekki sízt, ef skrárnar eru uppfærðar mánaðarlega eins og Gunnar Th. Kristinsson, staðgengill skattrannsóknastjóra bendir á. Við þurfum að losna úr viðjum meinlokunnar, að fjármál séu einkamál. Leyndó í fjármálum er hornsteinn íslenzkrar spillingar.
Stéttskiptur spítali

Bráðamóttaka Landspítalans er komin niður á aumlegt stig manngreinarálits. Fín frú með hruflaða hönd er tekin fram fyrir plebbastrák með brotinn sköflung og áverka á höfði. Svokallaður mannauðsstjóri deildarinnar þvertekur fyrir, að um slíkt sé að ræða, en neitar að skýra það nánar. „Við ræðum ekki persónuleg mál einstakra sjúklinga,“ segir þessi almannatengill. Við þekkjum þetta orðbragð. Eftir því, sem vangeta spítalans eykst við að fást við verkefni sín, magnast auðvitað stéttaskipting. Þetta er grimma þjóðfélagið, sem markvisst er verið að koma á fót. Landspítalinn spilar svo með á ógæfubraut sinni til einkavæðingar.
Þríeina skrímslið

Seðlabankinn æsti til verðhækkana, þegar samningar voru undirritaðir. Sagði þá hvetja til verðbólgu. Nær hefði verið, að bankinn róaði niður seljendur vöru og þjónustu. Enda kemur í ljós, að allir hækka. Geta það, því að hér ríkir fáokun á flestum sviðum. Í dag var bílþvottur hjá Löðri 13% dýrari en í síðustu viku. Verð hækkar í einni viku um hærri tölur en í launahækkunum 156 vikna. Grófara verður það varla. Ferlið sýnir, að rangt er gefið í spilunum og að Seðlabankinn er versti verðbólguvaldurinn. Banna þarf verðhækkanir, afnema vísitölubindingu og sigrast á þríhöfða skrímsli ríkisstjórnar, seðlabanka og atvinnurekenda.
Hótanir í sjónvarpinu

Hádegisfréttir ríkisins dóu margsinnis í tölvunni hjá mér í gær. Grínið fór svo á fullt í sjónvarpsfréttum gærkvöldsins. Erdoğan hótaði fyrst Kúrdum eldi og brennisteini. Síðan hótaði indælis frönsk ráðherra Kúrdum eldi og brennisteini. Þá kom dýralæknir í pöndugarði og hótaði Kúrdum eldi og brennisteini. Að lokum hótaði íslenzkur veðurfréttamaður Kúrdum eldi og brennisteini. Á fésbók kvarta notendur yfir ítrekuðum vandræðum á heimasíðu Ríkisútvarpsins. Er ekki gott ráð fyrir Magnús Geir að skipta út tölvuliði fjölmiðilsins. Frekar en að ráðast á helztu heimilisvini notenda fjölmiðilsins? Í tölvum er miðillinn úti á túni.